RO Jurnalul Oficial al Uniunii Europene C 452/58

RAPORTUL

privind conturile anuale ale întreprinderii comune SESAR pentru exercițiul financiar 2013, însoțit de răspunsurile întreprinderii comune

(2014/C 452/07)

CUPRINS

Puncte Pagina Introducere 1-5 59 Informații în sprijinul declarației de asigurare 6 59 Declarația de asigurare 7-14 59 Opinia privind fiabilitatea conturilor 12 60 Opinia privind legalitatea și regularitatea operațiunilor subiacente conturilor 13 60 Observații cu privire la gestiunea bugetară și financiară 15-18 61 Execuția bugetului 15 61 Acordul-cadru multilateral 16-18 61 Alte aspecte 19-27 61 Cadrul juridic 19-20 61 Funcția de audit intern și Serviciul de Audit Intern al Comisiei 21 61 Monitorizarea și raportarea rezultatelor activităților de cercetare 22-23 61 Conflictele de interese 24 62 Cea de a doua evaluare intermediară a Comisiei 25-26 62 Situația acțiunilor întreprinse în urma observațiilor anterioare 27 62

INTRODUCERE

1. Întreprinderea comună SESAR, cu sediul la Bruxelles, a fost înființată în februarie 2007 (1) cu scopul de a gestiona componenta tehnologică a proiectului SESAR (Single European Sky Air Traffic Management Research – Proiectul de cercetare privind managementul traficului aerian în contextul cerului unic european).

2. Scopul proiectului SESAR este de a moderniza sistemul european de management al traficului aerian (air traffic management – ATM). Programul cuprinde trei faze: (a) „Faza de concepție” (2004-2007), coordonată de Organizația Europeană pentru Siguranța Navigației Aeriene (Eurocontrol) și cofinanțată de la bugetul Uniunii Europene prin intermediul Programului privind rețelele transeuropene de transport. Această fază a condus la elaborarea Planului general european de management al traficului aerian (Planul general european ATM), în care este specificat conținutul și sunt descrise dezvoltarea și implementarea generației viitoare de sisteme ATM. (b) „Faza de dezvoltare”, împărțită în două intervale (primul interval, 2008-2016, finanțat în cadrul perioadei de programare 2008-2013; al doilea interval, 2017-2024, finanțat în cadrul perioadei de programare 2014-2020), gestionată de întreprinderea comună SESAR. Această fază trebuie să conducă la crearea unor sisteme tehnologice, componente și proceduri operaționale noi, astfel cum este prevăzut în Planul general european ATM. (c) „Faza de desfășurare” (implementare) (2014-2024), care urmează să fie derulată de către partenerii industriali și de către părțile interesate și care va consta în producția și instalarea, pe scară largă, a noii infrastructuri ATM.

3. Întreprinderea comună SESAR a fost organizată sub forma unui parteneriat public-privat. Membrii fondatori sunt Uniunea Europeană, care este reprezentată de Comisie, și Eurocontrol, care este reprezentată de agenția sa. În urma unei invitații de exprimare a interesului, 15 întreprinderi publice și private din sectorul navigației aeriene au devenit membri ai întreprinderii comune. Printre aceste întreprinderi se numără constructori de aeronave, producători de echipamente de sol și de echipamente de bord, furnizori de servicii de navigație aeriană și autorități aeroportuare.

4. Bugetul pentru faza de dezvoltare a proiectului SESAR se ridică la 2,1 miliarde de euro; la acest buget contribuie în mod egal Uniunea Europeană, Eurocontrol și partenerii din sectorul public și privat. Contribuția UE este finanțată prin intermediul celui de Al șaptelea program-cadru de cercetare și prin intermediul Programului privind rețelele transeuropene de transport. Aproximativ 90 % din finanțarea din partea Eurocontrol și a celorlalte părți interesate constă în aport în natură.

5. Întreprinderea comună SESAR a început să își desfășoare activitatea în mod autonom la data de 10 august 2007.

INFORMAȚII ÎN SPRIJINUL DECLARAȚIEI DE ASIGURARE

6. Abordarea de audit adoptată de Curte cuprinde proceduri analitice de audit, testarea operațiunilor la nivelul întreprinderii comune și o evaluare a controalelor-cheie din cadrul sistemelor de supraveghere și de control. Acestea sunt completate cu probe de audit rezultate din activitatea altor auditori (acolo unde este cazul), precum și cu o analiză a declarațiilor conducerii.

DECLARAȚIA DE ASIGURARE 7. În temeiul dispozițiilor articolului 287 din Tratatul privind funcționarea Uniunii Europene (TFUE), Curtea a auditat: (a) conturile anuale ale întreprinderii comune SESAR, care cuprind situațiile financiare (2) și rapoartele privind execuția bugetară (3) pentru exercițiul financiar încheiat la 31 decembrie 2013; și (b) legalitatea și regularitatea operațiunilor subiacente acestor conturi. Responsabilitatea conducerii 8. În conformitate cu articolele 39 și 50 din Regulamentul delegat (UE) nr. 1271/2013 al Comisiei (4), conducerea este responsabilă de întocmirea și de prezentarea fidelă a conturilor anuale ale întreprinderii comune, precum și de legalitatea și regularitatea operațiunilor subiacente acestora. (a) Responsabilitățile conducerii în ceea ce privește conturile anuale ale întreprinderii comune includ conceperea, implementarea și menținerea sistemului de control intern necesar pentru întocmirea și pentru prezentarea fidelă a unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori; aceste responsabilități includ, de asemenea, alegerea și aplicarea politicilor contabile corespunzătoare, pe baza normelor contabile adoptate de contabilul Comisiei (5), precum și elaborarea unor estimări contabile rezonabile în lumina circumstanțelor existente. Directorul aprobă conturile anuale ale întreprinderii comune după ce contabilul acesteia le-a întocmit pe baza tuturor informațiilor disponibile și după ce acesta a elaborat o notă ce însoțește conturile, în care declară, inter alia, că a obținut o asigurare rezonabilă conform căreia aceste conturi prezintă, sub toate aspectele semnificative, o imagine corectă și fidelă a situației financiare a întreprinderii comune. (b) Responsabilitățile conducerii în ceea ce privește asigurarea legalității și regularității operațiunilor subiacente și respectarea principiului bunei gestiuni financiare constau în conceperea, implementarea și menținerea unui sistem eficace și eficient de control intern, care să facă apel la o supraveghere adecvată și la măsuri corespunzătoare de prevenire a neregularităților și a fraudei, precum și, dacă se dovedește necesar, la acțiuni în justiție pentru recuperarea fondurilor plătite sau utilizate în mod incorect. Responsabilitatea auditorului 9. Responsabilitatea Curții este de a furniza Parlamentului European și Consiliului (6), pe baza auditului pe care l-a desfășurat, o declarație de asigurare cu privire la fiabilitatea conturilor anuale și la legalitatea și regularitatea operațiunilor subiacente acestora. Auditul Curții este efectuat în conformitate cu standardele internaționale de audit și codul deontologic formulate de IFAC și cu standardele internaționale ale instituțiilor supreme de audit formulate de INTOSAI. Aceste standarde impun Curții să planifice și să efectueze auditul astfel încât să obțină o asigurare rezonabilă referitor la prezența sau la absența unor denaturări semnificative în cadrul conturilor anuale ale întreprinderii comune și la conformitatea operațiunilor subiacente cu legile și reglementările în vigoare. 10. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care se întemeiază pe evaluarea riscului ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne referitoare la întocmirea și la prezentarea fidelă a conturilor, precum și sistemele de supraveghere și de control introduse pentru a asigura legalitatea și regularitatea operațiunilor subiacente, și definește proceduri de audit corespunzătoare în raport cu circumstanțele. Auditul include, în egală măsură, aprecierea caracterului adecvat al politicilor contabile și a caracterului rezonabil al estimărilor contabile, precum și evaluarea prezentării globale a conturilor. 11. Curtea consideră că probele de audit obținute sunt suficiente și adecvate pentru a sta la baza opiniilor prezentate în continuare. Opinia privind fiabilitatea conturilor 12. În opinia Curții, conturile anuale ale întreprinderii comune prezintă în mod fidel, sub toate aspectele semnificative, situația financiară a acesteia la 31 decembrie 2013, precum și rezultatele operațiunilor sale și fluxurile sale de numerar pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Opinia privind legalitatea și regularitatea operațiunilor subiacente conturilor 13. În opinia Curții, operațiunile subiacente conturilor anuale aferente exercițiului încheiat la 31 decembrie 2013 sunt, sub toate aspectele semnificative, conforme cu legile și reglementările în vigoare.

14. Observațiile prezentate în continuare nu pun în discuție opiniile exprimate de Curte.

OBSERVAȚII CU PRIVIRE LA GESTIUNEA BUGETARĂ ȘI FINANCIARĂ

Execuția bugetului

15. Bugetul definitiv adoptat de Consiliul de administrație pentru 2013 includea credite de angajament în valoare de 64,3 milioane de euro și credite de plată în valoare de 105,4 milioane de euro. Pentru creditele de angajament, rata de utilizare a fost de 99,6 %, iar pentru creditele de plată, de 94,7 %.

Acordul-cadru multilateral

16. La 31 decembrie 2013, faza de dezvoltare a întreprinderii comune SESAR consta în activități legate de proiecte, desfășurate de 16 membri (printre care Eurocontrol) cu privire la acțiuni din cadrul programului care implicau peste 100 de entități publice și private și subcontractanți. Dintre cele 358 de proiecte ale programului SESAR derulate în baza celui de al treilea acord-cadru, 333 (93 %) erau în curs de implementare sau fuseseră finalizate.

17. Contribuțiile de cofinanțare, în valoare de 595 de milioane de euro, pe care trebuie să le plătească Uniunea Europeană și Eurocontrol celorlalți 15 membri în conformitate cu cel de al treilea acord-cadru fuseseră angajate în proporție de 100 % și fuseseră plătite, până la 31 decembrie 2013, în proporție de 55 % (316 milioane de euro), restul de 45 % (279 de milioane de euro) urmând a fi plătite până la 31 decembrie 2016.

18. În 2013, întreprinderea comună a încheiat cel de al patrulea acord-cadru, care a intrat în vigoare la 1 ianuarie 2014, pentru ultimii trei ani din durata de funcționare a întreprinderii comune (7).

ALTE ASPECTE

Cadrul juridic

19. La 13 decembrie 2013, Consiliul de administrație al întreprinderii comune SESAR a adoptat cu titlu provizoriu, cu acordul Comisiei, normele financiare ale întreprinderii comune pentru perioada de programare 2014-2020, în conformitate cu prevederile Regulamentului delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului, norme care urmau să intre în vigoare la 1 ianuarie 2014.

20. Comisia urmează să își prezinte avizul cu privire la normele financiare ale întreprinderii comune și să adopte o decizie referitor la acestea, în special în ceea ce privește continuarea aplicării derogărilor privind acordarea de fonduri care existau în perioada de programare anterioară.

Funcția de audit intern și Serviciul de Audit Intern al Comisiei

21. În conformitate cu planul strategic de audit 2012-2014 pentru întreprinderea comună SESAR, elaborat de structura de audit intern a acesteia în coordonare cu Serviciul de Audit Intern al Comisiei, în 2013, Serviciul de Audit Intern a efectuat o revizuire limitată a procedurii de închidere aferente proiectelor de gestionare a granturilor (8), precum și o analiză a riscurilor la care este expusă tehnologia informației, iar structura de audit intern a efectuat un audit al conformității achizițiilor și a gestionării contractelor (9), precum și o examinare a autorizațiilor realizate în modulul ABAC Workflow.

Monitorizarea și raportarea rezultatelor activităților de cercetare

22. În 2013, întreprinderea comună SESAR a continuat punerea în aplicare a politicii sale de monitorizare și raportare a rezultatelor activităților de cercetare prin publicarea, la 31 mai 2013, a Raportului său anual privind monitorizarea de către întreprinderea comună a aplicării prevederilor referitoare la proprietatea intelectuală în decursul tuturor exercițiilor financiare anterioare exercițiului 2013, precum și prin adoptarea, la 30 octombrie 2013, de către Consiliul său de administrație a listei conținând drepturile de proprietate intelectuală „foreground” (drepturi pentru rezultatele obținute în timpul proiectelor) și statutul conex de proprietate pentru toate exercițiile financiare anterioare exercițiului 2013.

23. În plus, întreprinderea comună SESAR a difuzat cunoștințele dobândite cu referire la rezultatele foreground obținute în urma activităților de cercetare, prin punerea la dispoziția părților interesate relevante, pe site-ul său web, a unor informații detaliate privind realizările proiectelor și procesele aferente obținerii acestora, precum și prin publicarea, în raportul său anual de activitate 2013, a unor informații generale sintetizate cu privire la realizările din 2013.

Conflictele de interese

24. Întreprinderea comună SESAR a instituit măsuri specifice pentru a preveni conflictele de interese care pot afecta principalele trei părți interesate ale sale: membrii Consiliului de administrație, personalul întreprinderii și experții. Aceste măsuri sunt documentate în mod adecvat în cadrul unei ample proceduri scrise, care a fost actualizată în 2012.

Cea de a doua evaluare intermediară a Comisiei (10)

25. Cea de a doua evaluare intermediară a fost realizată de Comisie între octombrie 2013 și martie 2014. Criteriile pe baza cărora a fost evaluată întreprinderea comună au fost punerea în aplicare a regulamentului, metodele de lucru, rezultatele obținute și situația financiară generală.

26. Raportul conține două recomandări principale: prima se referă la necesitatea unei mai bune abordări a nevoilor specifice ale statelor membre în materie de informații și de comunicare, nevoi care sunt diferite de cele de natură mai tehnică ale membrilor întreprinderii comune (11); cea de a doua recomandare face referire la necesitatea de a fi continuate eforturile în vederea îmbunătățirii ratei de îndeplinire a obiectivelor anuale ale întreprinderii comune (așa cum sunt definite acestea în programul său anual de activitate), rată care a crescut de la aproximativ 60 % în 2010 la 82 % spre sfârșitul anului 2012.

Situația acțiunilor întreprinse în urma observațiilor anterioare

27. Au fost aduse îmbunătățirile necesare în ceea ce privește controlul ex ante.

Prezentul raport a fost adoptat de Camera IV, condusă de domnul Milan Martin CVIKL, membru al Curții de Conturi, la Luxemburg, în ședința sa din 21 octombrie 2014. Pentru Curtea de Conturi Vítor Manuel da SILVA CALDEIRA Președinte

(1) Regulamentul (CE) nr. 219/2007 al Consiliului din 27 februarie 2007 privind înființarea unei întreprinderi comune pentru realizarea sistemului european de nouă generație pentru gestionarea traficului aerian (SESAR) (JO L 64, 2.3.2007, p. 1), modificat prin Regulamentul (CE) nr. 1361/2008 al Consiliului (JO L 352, 31.12.2008, p. 12).

(2) Acestea cuprind bilanțul, contul rezultatului economic, tabelul fluxurilor de numerar, situația modificărilor în structura activelor nete, precum și o sinteză a principalelor politici contabile, alături de o serie de alte note explicative.

(3) Acestea cuprind rapoartele privind execuția bugetară, precum și o sinteză a principiilor bugetare și alte note explicative.

(4) Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menţionate la articolul 208 din Regulamentul (UE, Euratom) nr. 966/2012 al Parlamentului European şi al Consiliului (JO L 328, 7.12.2013, p. 42).

(5) Normele contabile adoptate de contabilul Comisiei derivă din Standardele internaționale de contabilitate pentru sectorul public (International Public Sector Accounting Standards –IPSAS) adoptate de Federația Internațională a Contabililor (International Federation of Accountants – IFAC) sau, după caz, din Standardele internaționale de contabilitate (International Accounting Standards – IAS)/Standardele internaționale de raportare financiară (International Financial Reporting Standards – IFRS) adoptate de Consiliul pentru Standarde Internaționale de Contabilitate (International Accounting Standards Board – IASB).

(6) Articolul 107 din Regulamentul delegat (UE) nr. 1271/2013.

(7) Cel de al patrulea acord-cadru prevede (i) reducerea numărului proiectelor până la 250, în principal prin fuzionarea unora dintre ele, în scopul îmbunătățirii eficienței gestionării proiectelor; și (ii) alocarea unor fonduri în valoare de 38 de milioane de euro pentru noi activități operaționale sau inițiative, în cea mai mare parte grație eliberării unor fonduri alocate unor activități operaționale existente, ca urmare a realizării unor economii.

(8) Raportul final din data de 21 octombrie 2013 atrăgea atenția asupra necesității de a dispune de probe atestând realizarea unor examinări tehnice detaliate care să cuprindă toate sursele din care se obține asigurarea, precum și asupra necesității unui sistem coerent de gestionare a documentelor.

(9) Raportul final din data de 7 august 2013 atrăgea atenția asupra necesității furnizării unor orientări mai bune privind rolurile, responsabilitățile și limitele de autoritate, precum și asupra necesității adoptării unei proceduri de identificare și de stocare a realizărilor proiectelor.

(10) Second Mid-Term Evaluation of the SESAR Joint Undertaking (Cea de a doua evaluare intermediară a întreprinderii comune SESAR) (iunie 2014).

(11) Identificate pe baza unui sondaj efectuat în rândul reprezentanților statelor membre care formează Comitetul pentru cerul unic creat cu scopul de a oferi asistență Comisiei Europene (DG MOVE) pentru punerea în aplicare a inițiativei Cerul unic european.

ANEXĂ Întreprinderea comună SESAR (Bruxelles) Competențe și activități Domenii de competență a Uniunii conform tratatului (articolele 187 și 188 din Tratatul privind funcționarea Uniunii Europene) Decizia nr. 1982/2006/CE a Parlamentului European și a Consiliului din 18 decembrie 2006 privind Al șaptelea program-cadru prevede posibilitatea acordării unor contribuții din partea Uniunii pentru crearea unor parteneriate de tip public-privat pe termen lung sub forma unor inițiative tehnologice comune, care pot fi implementate prin intermediul unor întreprinderi comune în înțelesul articolului 187 din tratat. Regulamentul (CE) nr. 219/2007 al Consiliului de înființare a întreprinderii comune SESAR, astfel cum a fost modificat ultima dată prin Regulamentul (CE) nr. 1361/2008 (JO L 352, 31.12.2008, p. 12). Competențele întreprinderii comune [Regulamentul (CE) nr. 219/2007 al Consiliului, astfel cum a fost modificat ultima dată prin Regulamentul (CE) nr. 1361/2008] Obiective Obiectivul întreprinderii comune este să asigure modernizarea sistemului european de management al traficului aerian, prin coordonarea și concentrarea tuturor eforturilor de cercetare și dezvoltare relevante din Uniune. Întreprinderea comună este responsabilă de aplicarea Planului general ATM și în special de executarea următoarelor sarcini: — organizarea și coordonarea activităților din faza de dezvoltare a proiectului SESAR, în conformitate cu Planul general ATM, rezultat din faza de concepție a proiectului gestionată de Eurocontrol, prin combinarea și gestionarea într-o structură unică a finanțării din sectoarele public și privat; — asigurarea finanțării necesare pentru activitățile din faza de dezvoltare a proiectului SESAR, în conformitate cu Planul general ATM; — asigurarea implicării factorilor interesați din sectorul managementului traficului aerian din Europa, în special: furnizorii de servicii de navigație aeriană, utilizatorii spațiului aerian, asociațiile profesionale, aeroporturile și industria producătoare, precum și instituțiile științifice sau comunitatea științifică de interes; — organizarea activității tehnice de cercetare și dezvoltare, validare și studiu, care urmează să se desfășoare sub autoritatea sa, evitându-se fragmentarea acestor activități; — supervizarea activităților legate de dezvoltarea unor produse comune identificate în mod corespunzător în Planul general ATM și, dacă este necesar, lansarea unor invitații de participare la licitație. Organizare [Regulamentul (CE) nr. 219/2007 al Consiliului, astfel cum a fost modificat ultima dată prin Regulamentul (CE) nr. 1361/2008] Consiliul de administrație Consiliul de administrație are următoarele responsabilități: (a) adoptarea Planului general ATM aprobat de Consiliu, menționat la articolul 1 alineatul (2) din regulament, și aprobarea oricărei propuneri de modificare a acestuia; (b) elaborarea unor orientări și adoptarea deciziilor necesare pentru punerea în aplicare a fazei de dezvoltare a proiectului SESAR și exercitarea controlului general asupra punerii sale în aplicare; (c) aprobarea programului de activitate al întreprinderii comune și a programului anual de activitate menționat la articolul 16 alineatul (1), precum și aprobarea bugetului anual, inclusiv a necesarului de personal; (d) autorizarea negocierilor și luarea deciziilor cu privire la aderarea unor noi membri și la acordurile menționate la articolul 1 alineatul (3); (e) supravegherea executării acordurilor dintre membri și întreprinderea comună; (f) numirea și demiterea directorului executiv, aprobarea organigramei și monitorizarea activității directorului executiv; (g) deciziile privind sumele și procedurile de plată aferente contribuțiilor financiare ale membrilor și evaluarea contribuțiilor în natură; (h) adoptarea normelor financiare ale întreprinderii comune; (i) aprobarea conturilor anuale și a bilanțului; (j) adoptarea raportului anual cu privire la evoluția fazei de dezvoltare a proiectului SESAR și la situația sa financiară, menționat la articolul 16 alineatul (2); (k) deciziile privind propunerile adresate Comisiei privind prelungirea duratei de existență sau dizolvarea întreprinderii comune; (l) elaborarea procedurilor de acordare a drepturilor de acces la toate activele corporale și necorporale aflate în proprietatea întreprinderii comune și transferul acestora; (m) elaborarea normelor și a procedurilor de atribuire a contractelor necesare aplicării Planului general ATM, inclusiv a procedurilor care reglementează conflictele de interese; (n) deciziile privind propunerile adresate Comisiei de modificare a statutului în conformitate cu articolul 24; (o) exercitarea oricăror alte prerogative și competențe și exercitarea oricăror alte funcții, inclusiv înființarea de filiale, dacă acest lucru se dovedește a fi necesar pentru faza de dezvoltare a proiectului SESAR; (p) adoptarea măsurilor pentru punerea în aplicare a articolului 8. Directorul executiv Directorul executiv își îndeplinește atribuțiile total independent, în limita prerogativelor acordate. Auditul intern Auditorul intern al Comisiei Europene Auditul extern Curtea de Conturi Europeană. Autoritatea responsabilă de descărcarea de gestiune Parlamentul European, Consiliul Uniunii Europene și Consiliul de administrație al întreprinderii comune. Resurse puse la dispoziția întreprinderii comune în 2013 Conturile finale ale întreprinderii comune SESAR aferente exercițiului 2013 Buget 8 4 1 41 537 de euro pentru angajamente 10 5 4 86 020 de euro pentru plăți Situația personalului la 31 decembrie 2013 Bugetul de funcționare pentru exercițiul 2013 prevede o schemă de personal care cuprinde 39 de agenți temporari și trei experți naționali detașați, ceea ce corespunde unui total de 42 de posturi, dintre care erau ocupate, la sfârșitul exercițiului 2013, 41 de posturi, același număr ca și în 2012: — 30 de agenți temporari, angajați în urma unor recrutări externe; — 6 angajați detașați de membrii întreprinderii comune, în conformitate cu articolul 8 din Regulamentul (CE) nr. 219/2007; — 3 agenți contractuali; — 2 experți naționali detașați. Repartizarea pe sarcini Sarcini operaționale: 26. Sarcini administrative și de sprijin: 14. Sarcini mixte: 1. Activități și servicii furnizate în 2013 A se consulta Raportul anual de activitate al întreprinderii comune pentru 2013, disponibil pe site-ul http://www.sesarju.eu/ Sursa: Informații furnizate de întreprinderea comună SESAR.